
Vuk i / kozlića 


 JUGOREKLAM — LJUBLJANA 


ila jednom jedna koza pa ima- 
la sedam kozlića koje je jako 
voljela, baš kao što svaka maj- 
ka voli svoju djecu. 

Jednog dana koza pođe u šumu po 
hranu za svoje kozliće. Prije nego što će 
krenuti od kuće, ona ih pozva k sebi i re- 
če: — Draga djeco, ja odoh u šumu, a vi bu- 
dite dobri i čuvajte se vuka. Ne otvarajte 
mu vrata, jer će vas pojesti zajedno s pap- 
cima i roščićima! Taj će vas lupež možda 
pokušati prevariti raznim lukavstvima, 
ali vi ćete ga lako prepoznati po hrapa- 
vom glasu i crnim šapama. 


Kozlići na to povikaše u glas: — Idi samo 
bez brige, draga mamice. Čuvat ćemo se 
vuka i nećemo mu otvoriti vrata! 

Koza zameketa u znak pozdrava i 
spokojno ode u šumu. Vuk je bio u blizini 
i samo je čekao da se koza udalji. — 
Ubrzo ću se pogostiti, ako me moj 
vučji nos ne vara! — progunđa oblizujući 
se. Zatim se prikrade pod prozor kozje 
kućice i pogleda unutra. Videći kozliće 
kako se veselo igraju i skaču po sobi, vuk 


ne odoli svojoj pohlepnoj prirodi, već od- 
mah zakuca na vrata. 

— Tko je? — povikaše kozlići. 

— Ja sam, — zamekeće vuk tankim 
glasom, — otvorite, draga dječice, vratila 
vam se majčica i donijela nešto vrlo, 
vrlo lijepo! — Ali kozlići po hrapavom 
glasu odmah poznadoše da to nije njiho- 
va mati nego vuk. | 

— Nećemo otvoriti, — povikaše ko- 
zlići u glas, — ti nisi naša majčica! Njen 
glas je nježan i mek, a tvoj grub i hrapav! 
Znamo mi tko si ti — ti si vuk! 


Vuk ode pokunjena nosa, a kozlići nasta- 
više igru, radosni što su ga nadmudrili. 
Ali grdno su se varali, ako su mislili da će 
vuk tako lako odustati od svoje namjere 
da ih pojede! — Izdao me glas, — gunđao 
je vuk čučeći iza grma. — Znači, morat 
ću ga nekako učiniti mekšim i nježnijim! 
— Tada se sjeti, da je nekada davno čuo 
kako se pomoću krede može pročistiti 
glas. — Drž'te se dobro kozlići!-povika 
vuk, likujući unaprijed, pa iz tih stopa 


odjuri u obližnje selo gdje utrči u jednu 
trgovinu. — Daj komad krede! — zareža 
na prodavača. — Brže samo, dok te nisam 
rastrgao! — Siromah čovjek tako se upla- 
šio da mu je odmah dao čitavu kutiju kre- 
de, samo da ga se što prije riješi. 

Čim iziđe iz sela, vuk sjede pod grm 
i pojede nekoliko kreda. I zaista — glas 
mu odjednom postade tako čist, mek i 
nježan da ga ni sam nije mogao prepoz- 
nati. — E, ovog puta ću ih prevariti! — 
uzviknu vuk, te se opet prikrade kozjoj 


kućici. — Otvorite, draga dječice, — reče 
kucajući na vrata, — vratila vam se maj- 
čica i donijela nešto vrlo lijepo! 

Ovoga puta svi kozlići pohrliše k vra- 
tima, jer im se glas učinio mek i nježan 
baš kao i u majke. U posljednjem trenut- 
ku jedno od njih se prisjeti i viknu: — 
Čekajte! Znate li što nam je majčica go- 
vorila? Prije nego što otvorimo vrata ne- 
ka nam pokaže šapu, pa ako je bijela ot- 
vorit ćemo! — Ostali kozlići odmah se 
složiše s mudrim savjetom, te viknuše 


kraz vrata: — Stavi najprije šapu na pro- ' 


zor da vidimo jesi li zaista naša majčica! 
— Vuk se prevari te pokaže šapu, a koz- 
lići s užasom vidješe da je crna. 

— Nećemo otvoriti, — povikaše u 
glas, — ti nisi naša majka! Njena šapa 
je bijela kao snijeg a tvoja je crna! Ti 
si vuk! 

Kad to ču, vuk se toliko razbjesnio, 
da bi najradije progutao sama sebe. Naj- 
zad se malo smiri pa stade smišljati novo 
lukavstvo. Kad je smislio, vuk se opet za-. 
puti u selo. Ovoga puta ode pekaru. Ula- 
zeći, on načini bolan izraz, pa se stade 


prenemagati: — Ah, dobri pekaru, ozlije- 
dio sam nogu, a kako tijesto blaži rane, 
dođoh da mi staviš na šapu malo tijesta, 
tek da mi bol mine! — Pekar nije imao 
srca da ga odbije, već mu reče: —Ne za- 
služuješ da ti pomognem stari grešniče! 
Ali kako svakom nevoljniku treba pomo- 
ći, ne mogu ni tebi odbiti. I on mu na- 
maza šapu tijestom. 

— Hvala ti do neba! Nikada ti ovo 
neću zaboraviti! — reče vuk s podmuklim 
sjajem u očima, i hramljući napusti pe- 
karu. 


— A sad, — promrmlja vuk vraćaju- 
ći se iz sela, — valja mi požuriti da šapu 
pospem brašnom, dok se na njoj nije sa- 
sušilo tijesto! Svratit ću mlinaru. To mi 
je i onako usput, a od mlina do kozje ku- 
će nema mnogo. Tako bar neću uprljati 
šapu. Morat ću samo požuriti, kako bih 
stigao onamo prije nego što se koza vrati 
iz šume. Inače, uzalud mi sav trud! 

Stigavši do mlina, vuk snažno zaku- 
ca na vrata. Mlinar požuri otvoriti i na 
svoje zaprepaštenje ugleda pred sobom 


vuka. 


, 


— Ne bulji u mene tako glupo, — otre- 
se se vuk na starca — već uzmi brašna pa 
mi njime pospi ovu šapu! Brže samo! — 
Ovaj sigurno smjera neko zlo, — pomisli 
starac u sebi stojeći neodlučno pred ulje- 
zom. — Požuri, stari, dok te nisam pro- 
gutao zajedno s tom pregačom! — zareža 
vuk na mlinara. Ovaj nije imao kud, već 
učini kako mu je vuk naredio. Posu bra- 
šnom šapu da se bijelila poput snijega. 
Bez ijedne riječi zahvalnosti, vuk odjuri 
iz mlina. 


Prikravši se po treći put kozjoj kući- 
ci, zakuca na vrata i reče: — Otvorite, dra- 
ga dječice! vratila vam se majčica i doni- 
jela nešto vrlo, vrlo, lijepo! Kozlići tada 
povikaše iznutra: — Pokaži najprije ša- 


.xe 


pu da vidimo jesi li zaista naša majčica! 


Vuk brže stavi šapu na prozor, a kad 
kozlići vidješe da se bijeli kao snijeg, 
povjerovaše da im se vratila majka. Otvo- 
riše vrata i vuk jurnu u kuću. Smrtno pre- 
plašeni, kozlići se uz očajno meketanje 
razbježaše na sve strane, tražeći gdje bi 
se sakrili. Jedno se zavuče pod stol, drugo 
pod krevet, treće u ormar, četvrto pobje- 
že u kuhinju, peto se sakri pod korito, še- 
sto u pećnicu, a. sedmo,najmlađe, uskoči 
u veliki zidni sat. Vuk zasta neko vrijeme 
na pragu kolutajući strašno zakrvavlje- 
nim očima, zatim viknu: — Uzalud se kri- 
jete! Sve ću vas pohvatati i pojesti! — 
I on jurnu k stolu, krevetu, ormaru, peći, 
koritu, zatim rupi u kuhinji. Pronašao je 
i progutao sve osim najmlađeg, onog ko- 
je se sakrilo u zidni sat te ga vuk nije mo- 
gao pronaći. Kako je ionako već bio sit, 
vuk ga ne htjede dalje tražiti, već leže ma- 


- lo podalje od kućice pod drvo da malo ot- 


počine poslije obilne gozbe. Odmah je za- 
spao uz gromko hrkanje. 

Uskoro zatim vrati se koza kući. Još 
uz put osjećala je nekakvu čudnu uznemi- 
renost koja je rasla sve više i više, dok se 
nije pretvorila u užasan strah da joj dje- 
cu nije zadesila kakva nesreća. I ona po- 
trča što je mogla brže svojoj kući. Ali jao! 
širom otvorena vrata već izdaleka joj po- 
tvrdiše opravdanost njenih strahovanja. 
Obuzeta crnom slutnjom, koza stupi pre- 
ko praga i srce joj se skameni u grudi- 
ma... Stol bijaše prevrnut, stolice i klu- 
pe razbacane po sobi. Korito bijaše raz- 
lupano, posteljina svučena s kreveta i 
perje rasuto na sve strane. U kuhinji raz- 
bijeno suđe ležalo je po podu. Vrata or- 
mara bila su širom otvorena, a igračke 
njenih mališana bile si izgažene i polom- 
ljene. Kozi je sada bilo jasno što se dogo- 
dilo. Pa ipak, još uvijek se nadala da 


možda nije sve izgubljeno, i da je barem 
jedno od njene drage dječice izbjeglo sud 
bini ostale braće. 

Ali sav njen trud bijaše uzaludan. 
Nije pronašla ni jednog od svojih sedam 
kozlića. A kad je njeno očajanje već dos- 
tiglo vrhunac, javi se odnekud tanak, pri- 
gušen glas: — Majčice draga, ja sam u 
zidnom satu! Pomozi mi! Noge su mi se 
ukočile od silnoga straha pa ne mogu 
izići! — Koza pritrča satu te oslobodi 
svoje mezimče i privi ga na grudi. Kad se 
pribralo od pretrpjela straha, ono ispriča 
majci kako je vuk došao prvi put i kako 
su ga prepoznali po njegovom hrapavom 
glasu te ga nisu pustili. Zatim, kako je 


došao drugi put i kako mu je glas bio čist, 
mek i nježan, ali ga je odala crna šapa, te 
ga opet nisu pustili. I najzad, kako je do- 
šao treći put i kako mu je glas bio čist, 
mek i nježan, a šapa bijela kako snijeg, pa 
su svi pomislili da se vratila mama i otvo- 
rili joj vrata... 

Tada mali zajeca na glas i nastavi: 
— A onda... onda je vuk jurnuo i progu- 
tao svu moju braću... 

Tu i staroj kozi pođu suze, te iziđe iz 
kuće da svojoj boli dade maha, dok je ko- 
zlić skakutao za njom. Kad stigoše do dr- 
veta pod kojim je spavao vuk, koza na- 
jednom primijeti da se u njegovom veli- 
kom trbuhu nešto miče i koprca. 


Nova nada ispuni joj srce i koza do- 
šapnu kozliću: — Požuri kući i donesi 
moje velike škare, iglu i konac! Sve mi se 
čini da u trbušini ovog zlikovca ima još 
živih kozlića! — Kozlić otrča kao vjetar i 
odmah se vrati noseći velike škare, iglu i 
konac. Ne gubeći ni časka, koza odmah 
prionu na posao. Tek što je rasparala tr- 


buh, jedan kozlić pomoli glavu. Kako je 


koza dalje parala trbušinu, tako su iz nje 
iskakali kozlići jedan za drugim, sve dok 
se ne pojavi i poslednji. Začudo svi bija- 
hu živi i zdravi, jer ih je vuk u svojoj pre- 


.tjeranoj proždrljivosti žive progutao. Na- 


stade neopisiva radost. Svi su se tiskali 
oko svoje majke grleći je i ljubeći sve 
dok ih nije opomenula: — Dosta djeco! 
Potražite uokolo krupnog kamenja, da 
njime napunimo trbuh ovom zlotvoru, i 
da ga ponovo sašijemo dok se nije pro- 
budio! 

Svi se odmah razbježaše na razne 
strane i ubrzo natrpaše u vukovu trbuši- 
nu toliko kamenja, da je jedva stalo. On- 


da koza dohvati iglu i konac i zaši mu 
trbuh. Zatim se svi zajedno sakriše iza 
jednog džbuna da vide što će se dogoditi. 

Ne potraja dugo, a vuk se probudi. 
Bio je strahovito žedan jer je kamenje u 
trbuhu izazivalo veliku žeđ. On pođe k 
obližnjem bunaru da se napije vode. 

Kad ču kako mu se kamenje pri ho- 
du valja po trbuhu, vuk promrmlja čude- 
ći se: 

— Što li se to valja po mom trbuhu, 
kao da sam se najeo kamenja? 

Kad stiže do bunara, vuk se nagne da 
dohvati kablić, ali se uto kamenje u nje- 
mu prevali, te ga odvuče u dubinu gdje se 
odmah utopio. , 

Koza i kozlići istrčaše iz svog zaklo- 
na uz vesele povike: — Vuk je mrtav! 
Vuk je mrtav! — Zatim se uhvatiše u ko- 
lo, i zajedno s majkom zaigraše oko bu- 
nara. 

METAK r- \ 


GRIMMOVE BAJKE | 


1. Crvenkapica i 
2. Snjeguljica \ 
3. Ivica i Marica 
4. Pepeljuga 

5. Vuk i 7 kozlića 
6. Palčić 

7. Mačak u čizmama 
8. Trnoružica 

9. Gradski muzikanti 
10. Sretni Ivica 
11. Kralj žaba 

12. Čarobni stolić 

